Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2021/C 504/21)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”BOLANDIN”

PDO-ES-N1876

Hakemuksen jättöpäivä: 3. heinäkuuta 2014

1. Rekisteröitävä nimi

Bolandin

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

16. Ylikypsistä rypäleistä valmistettu viini

4. Viini(e)n kuvaus

Punaviinit

— Ulkonäkö: Viinien värin vähimmäisvaatimuksena on värin voimakas syvyys. Värisävy: Punainen, jossa on vivahteita violettiin nuorilla viineillä ja tiilenpunaiseen ikääntyneillä viineillä.

— Aromi: Viinien on oltava intensiivisiä, ja niissä on oltava mustien ja punaisten marjojen aromeja. Ikääntyneissä viineissä on mausteisia ja paahteisia vivahteita.

— Maisteluvaihe: Viinien on oltava täyteläisiä ja tasapainoisia. Pitkäkestoinen jälkimaku. Tasapainoisen hapokas. Vivahteita tynnyristä (paahteinen).

Haihtuvien happojen pitoisuus:

≤0,65 grammaa etikkahappoa litraa kohden nuorissa viineissä

≤0,85 grammaa etikkahappoa litraa kohden ikääntyneissä viineissä.

Jos raja-arvoja ei ole määritetty, on noudatettava sovellettavaa EU:n lainsäädäntöä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Kokonaishappopitoisuus vähintään Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra) 130

Valkoviini

— Ulkonäkö: Väriltään keltainen. Nuoret viinit ovat oljenkeltaisia ja käyneet ja/tai ikääntyneet viinit kullankeltaisia. Kuulas ja kirkas.

— Aromi: Viinien on oltava intensiivisiä ja hedelmäisiä, ja niissä on oltava vivahteita trooppisista hedelmistä. Ikääntyneissä viineissä on mausteinen aromi.

— Maisteluvaihe: Viinien on oltava keskitäyteläisiä, raikkaita ja hedelmäisiä. Sekä nuoret että ikääntyneet viini ovat tasapainoisia.

Haihtuvien happojen pitoisuus:

≤0,65 grammaa etikkahappoa litraa kohden nuorissa viineissä

≤0,85 grammaa etikkahappoa litraa kohden ikääntyneissä viineissä.

Jos raja-arvoja ei ole määritetty, on noudatettava sovellettavaa EU:n lainsäädäntöä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Kokonaishappopitoisuus vähintään Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra) 170

Ylikypsistä rypäleistä valmistettu valkoviini

— Ulkonäkö: Väri on intensiivinen, puhdas ja hohtavan kullankeltainen.

— Aromi: Viinien on oltava intensiivisiä. Hunajan, kypsän kvittenin ja viikunan aromeja. Erittäin hedelmäinen.

— Maisteluvaihe: Viinien on oltava keskitäyteläisiä, pyöreitä ja runsaita. Pitkäkestoinen jälkimaku.

Haihtuvien happojen pitoisuus:

≤0,74 grammaa etikkahappoa litraa kohden nuorissa viineissä

≤0,85 grammaa etikkahappoa litraa kohden ikääntyneissä viineissä

≤0,72 grammaa + 0,06 grammaa etikkahappoa litrassa kutakin 10 tilavuusprosenttia ylittävää luonnollista alkoholiprosenttia kohden, kun on kyse botrytisoiduista (jalohomeisista) rypäleistä valmistetusta viinistä.

Jos raja-arvoja ei ole määritetty, on noudatettava sovellettavaa EU:n lainsäädäntöä.

Huomautus: Koska sokeripitoisuus on yli 5 grammaa litraa kohden, näiden ylikypsistä rypäleistä valmistettujen viinien rikkidioksidipitoisuus voi olla enintään 250 milligrammaa litraa kohden.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,5 Kokonaishappopitoisuus vähintään Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (milligrammaa/litra) 250

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Kypsytysprosessia ei saa missään tapauksessa aloittaa ennen satovuoden lokakuun ensimmäistä päivää.

Viljelykäytäntö

Bolandin-viinitiloilla köynnösten istutustiheys ei saa olla alle 2 400 köynnöstä hehtaarilla.

b. Enimmäistuotokset

Cabernet Sauvignon, Tempranillo ja Merlot

7 500 kilogrammaa rypäleitä hehtaaria kohden

52 hehtolitraa hehtaaria kohden

Sauvignon Blanc ja Chardonnay

7 400 kilogrammaa rypäleitä hehtaaria kohden

48 hehtolitraa hehtaaria kohden

Syrah

7 300 kilogrammaa rypäleitä hehtaaria kohden

51 hehtolitraa hehtaaria kohden

Moscatel de grano menudo (pienirypäleinen muskat)

7 200 kilogrammaa rypäleitä hehtaaria kohden

28 hehtolitraa hehtaaria kohden.

6. Rajattu maantieteellinen alue

Bolandinin rajattu alue sijaitsee Ablitasin kunnassa (Navarran itsehallintoalueella), ja se koostuu seuraavista maapalstoista:

maarekisteripalsta 5: lohko 1 658

maarekisteripalsta 5: lohko 1 659

maarekisteripalsta 5: lohko 1 660

maarekisteripalsta 5: lohko 1 661

maarekisteripalsta 5: lohko 1 662

maarekisteripalsta 5: lohko 1 663

maarekisteripalsta 5: lohko 1 884

maarekisteripalsta 5, lohko 1 885 ja palsta A osittain sekä palstat E, F, G ja H.

7. Pääasiallinen rypälelajike / pääasialliset rypälelajikkeet

CABERNET SAUVIGNON

CHARDONNAY

MERLOT

MOSCATEL DE GRANO MENUDO (PIENIRYPÄLEINEN MUSKAT)

SAUVIGNON BLANC

SYRAH

TEMPRANILLO

8. Yhteyden/yhteyksien kuvaus

Ympäristö (luontoon liittyvät tekijät)

”Bolandin” on Ablitasin kunnassa (Navarrassa) sijaitsevan historiallisen kohteen nimi, joka mainitaan Navarran kiinteistörekisterissä ja Espanjan kansallisen maantieteen instituutin julkaisemissa kansallisissa kartoissa. Bolandinin alueen koko on noin 170 hehtaaria. ”Bolandin” on myös rajatulla alueella sijaitsevan kolmiomittaustornin nimi.

”Bolandin” kirjoitetaan joissakin asiakirjoissa v:llä, koska Navarrassa on kaksi virallista kieltä: espanja (jossa nimi alkaa v:llä ja siinä on painomerkki) ja baski (jossa nimi alkaa b:llä eikä siinä ole painomerkkiä). Baskin kielessä ei ole painomerkkejä eikä v-kirjainta.

Alue rajattiin La Riojan yliopiston maatalous- ja elintarvikelaitoksen viininviljelytyöryhmän tekemien kyselytutkimusten ja kokeiden perusteella seuraavien luontoon liittyvien tekijöiden mukaan: maaperä, pinnanmuodostus ja ilmasto.

Maaperä ja pinnanmuodostus

Rajattu alue koostuu Bolandinin korkeimmalla alueella sijaitsevasta pienestä, korkeasta tasangosta ja sen rinteistä, jotka johtavat alas kaakkoisrinteessä sijaitsevalle tasangolle Bolandinin lounaispuolella. Se eroaa täysin ympäröivistä alueista korkeutensa, kaltevuutensa, sijaintinsa ja maaperänsä osalta.

Korkean tasangon yläosa (jossa viininvalmistamo sijaitsee) on punaista savimaata, joka on muodostunut tertiäärikauden keskimioseenin aikana. Penkereiden jäänteitä ympäröivän jyrkän rinteen alapuolella on lounaaseen antava leveä ja loiva rinne, jonka kaltevuus on viisi astetta. Siellä sijaitsee suurin osa viinitiloista. Rinteet koostuvat sorasta, hiekasta ja savesta, jotka ovat peräisin kvartäärikauden alapleistoseenivaiheesta.

Bolandinin rajoilta alkaen pinnanmuodostus on tasaista ja muodostuu lähinnä kvartäärikauden keskipleistoseenivaiheen luiskasta, eli aines on nuorempaa kuin Bolandinin maa-aines.

Alue sijaitsee noin 369–324 metriä merenpinnan yläpuolella, ja on huomattavasti alempana kuin suojatun alkuperänimityksen ”Navarra” kattama alue (400–500 metriä).

Ilmasto

Bolandin sijaitsee etelärinteessä, joten sillä on ainutlaatuinen paikallisilmasto ja runsaasti auringonvaloa.

Viimeisten 7–12 satokauden keskimääräinen vuotuinen sademäärä oli 379–354 millimetriä, mikä on huomattavan vähän verrattuna suojatun alkuperänimityksen ”Navarra” kattamaan alueeseen (450–700 millimetriä).

Merkittävä tekijä on myös luoteistuuli (”cierzo”), joka puhaltaa 70 prosentissa päivistä. Tuuli on hyvin kuiva ja rajoittaa tautien kehittymistä.

Rajattu alue joutuu selviytymään korkeammista lämpötiloista ja pienemmällä sademäärällä kuin suojatun alkuperänimityksen ”Navarra” kattama alue keskimäärin. Alueella vallitsee äärimmäinen mannerilmasto, jossa on Välimeren ilmaston piirteitä. Vuodenajat eroavat toisistaan: talvet ovat kylmiä, keväät ja syksyt lämpimiä ja lähes olemattomia ja kesät kuumia, pitkiä ja kuivia. Tällä on suuri vaikutus lämpötiloihin ja sademääriin.

Kesän korkeimmat lämpötilat ovat hyvin korkeita (yli 35 celsiusastetta), ja koko Navarran ja Ebron laakson korkeimmat lämpötilat mitataan juuri tällä alueella. Joulu- ja tammikuun alimmat lämpötilat ovat hyvin matalia, –6...–8 celsiusastetta. Vuoden keskilämpötila on yli yhden celsiusasteen korkeampi kuin suojatun alkuperänimityksen ”Navarra” kattamalla alueella.

Ihmiseen liittyvät tekijät

Viini on ollut jo satojen vuosien ajan yksi Bolandinin tärkeimmistä viljelykasveista. Kasteluvesi johdettiin alueelle Lodosan kanavasta. Kasteltu alue koostui lähinnä viinitarhoista, joissa kasvoi satoja vuosia vanhoja viiniköynnöksiä. Niiden rypäleistä valmistettiin korkealaatuista viiniä, joka pullotettiin ja myytiin nimellä ”Bolandin”.

Nykyään viininviljelymenetelmien asiantuntijat valitsevat ilmaston ja vuoden aikana tapahtuvan kasvun perusteella menettelyt (kasvien valitseminen, kastelu, lehvästön hallinta, sadon rajoittaminen, ravintoaineiden hallinta ja kasvinsuojeluaineet), joilla saavutetaan parhaat raaka-aineet. He suunnittelevat vuosittain erilaisia toimenpiteitä, kuten terttujen harventaminen sadon rajoittamiseksi ja lehtien leikkaaminen aamuauringon puolelta, mikä edistää kypsymisprosessia. Ilta-auringon puolella kasvavia lehtiä ei leikata, ettei aurinko polta rypäleitä. Leikkaamisen ansiosta ilma pääsee vaihtumaan terttujen ympärillä, mikä ehkäisee tautien leviämistä.

Koska sekä sademäärä että suhteellinen ilmankosteus ovat hyvin matalat ja maaperä on kuiva, kastelualtaiden ja kastelun säätelyn avulla voidaan suoraan vaikuttaa kypsymisprosessiin ja päästä ihanteelliselle tasolle sekä varmistaa, että kasvit pysyvät tuotteliaina ja kasvavat hyvin. Kastelu vaatii erityistä huolellisuutta, sillä laatu on tärkeämpi kuin määrä. Näin rypäleistä tulee kypsiä ja tasapainoisia.

Viinin kuvaus

Tuotetta koskevat yksityiskohtaiset tiedot: tuotteen laatu tai ominaisuudet, jotka johtuvat pääosin tai yksinomaan maantieteellisestä ympäristöstä.

Ilmasto-olosuhteisiin perustuvista kasvien fysiologisista prosesseista johtuen viineillä on seuraavat olennaiset ominaisuudet:

Punaviinit: Viinien väri on syvä, ja niiden polyfenolien kokonaispitoisuus ja kuiva-ainepitoisuus ovat suuret. Viineillä on vahva polymerisaatio, ja ne ovat kypsiä, hienostuneita ja silkkisen tanniinisia. Suutuntumassa ei ole kireyttä, vaan se on täyteläinen ja ylellinen.

Maltillinen alkoholipitoisuus.

Tasapainoinen, ei koskaan liian voimakas hapokkuus. Omenahappopitoisuus on erittäin matala, mikä johtuu kesän korkeiden lämpötilojen aiheuttamasta orgaanisten happojen palamisesta. Siksi viinit eivät koskaan tunnu voimakkaan hapokkailta.

Hyvin alhainen määrä pyratsiineihin kuuluvia aromaattisia yhdisteitä. Syrah-, Merlot- ja Cabernet-lajikkeista valmistetut viinit ovat tavanomaista hedelmäisempiä, koska aromit ovat ennemminkin hedelmäisiä kuin kasvimaisia.

Erittäin kypsien fenoliyhdisteiden läsnäolo rajoittaa viinien happiaffiniteettia ja ehkäisee näin reduktiivisten rikkiaromien syntymisen. Näin saatavat viinit ovat erittäin aromaattisia ja ilmeikkäitä.

Suuren polyfenolipitoisuuden vuoksi ikääntymis- ja hapettumisprosessi ovat hitaita, minkä ansiosta viinit säilyvät pitkään ja ikääntyvät hyvin.

Ilmaston muovaamien ominaisuuksien tapaan muut punaviinien piirteet ovat rajatun alueen maaperän ja pinnanmuodostuksen muovaamia:

— Tasapainoinen; sopiva alkoholipitoisuus ja runsaasti polyfenoleja.

— Cabernet Sauvignon -lajikkeen kaltaiset lajikkeet, joilla on pitkä kasvukausi, ovat sopeutuneet hyvin ympäristöön. Tämä johtaa kiinteiden osien täydelliseen kypsymiseen ja viineihin, joissa on runsaasti polyfenoleja.

— Hyvä happotaso, mikä tarkoittaa, että viinit ikääntyvät hyvin ja säilyvät pitkään pullotuksen jälkeen.

— Viineillä on kypsä ja voimakas aromi, jossa on vivahteita tuoreista hedelmistä.

Valkoviinit: Maantieteellisestä ympäristöstä johtuvat kasvien samat fysiologiset prosessit tarkoittavat, että valkoviinit ovat tasapainoisen hapokkaita ja niiden alkoholipitoisuus on kohtuullisen suuri. Fenolien ihanteellisen kypsyysasteen ansiosta viinien aromi on voimakas ja ilmeikäs, ja se säilyy tuoreena pitkään ja tekee viineistä runsaita ja ryhdikkäitä.

Ylikypsistä rypäleistä valmistettu valkoviini: Myös tässä tapauksessa useat ominaisuudet ovat maantieteellisen ympäristön ansiosta. Niitä ovat tasapainoinen hapokkuus, hyvä kokonaisalkoholipitoisuus, voimakas hedelmäisyys, täyteläisyys ja hohtavan kullankeltainen väri.

Yhteys maantieteelliseen alkuperään

Maantieteellisen alueen ja tuotteen ominaisuuksien välinen syy-seuraussuhde:

Bolandin-viinit ovat omaleimaisia rajatun alueen luonnonolosuhteiden sekä niihin parhaiten soveltuvien, ihmisen valitsemien rypälelajikkeiden, viljelykäytäntöjen ja -tyypin ansiosta.

Näiden luontoon liittyvien tekijöiden ja ihmisten asiantuntemuksen vuorovaikutuksen avulla saadaan aikaan ainutlaatuinen ja erityinen tuote, jonka omaperäisyys erottaa sen muista viineistä.

Rajatun alueen sijainnilla aivan Navarran alueen eteläosassa on suuri vaikutus sen ilmastoon, koska lämpökertymä ja enimmäislämpötilat ovat alueen korkeimmat. Tätä vaikutusta lisää se, että rajatulla alueella on etelään suuntautuvia rinteitä, joten rajatun alueen viinitiloilla on paikalliseen tasoon nähden huomattavasti korkeammat lämpötilat ja alhainen suhteellinen kosteus.

Myös rajatun alueen sademäärä on seudun alhaisin seuraavista syistä:

— Etelästä tuleva sade: föhn-vaikutuksen ansiosta sade tulee maahan Sierra de Moncayo -vuoriston eteläpuolella eikä pääse vuoriston pohjoisosassa olevaan laaksoon, jossa Bolandin-viinin rajattu alue sijaitsee.

— Pohjoisesta tuleva sade: Ebro-joen läheisyyden vuoksi pohjoisesta tuleva sade ei yllä joen eteläosaan, jossa rajattu alue sijaitsee. Tätä vaikutusta voimistaa se, että sadetta edeltävät pohjoisesta puhaltavat tuulet, jotka omalla matalalla lämpötilallaan alentavat suhteellista kosteutta ja edistävät näin kuivuutta.

Näillä ilmaston erityisominaisuuksilla on fysiologisia vaikutuksia viiniköynnöksiin ja näin ollen suora vaikutus Bolandin-viinien analyyttisiin ja aistinvaraisiin ominaisuuksiin.

Viinien merkittävimmät ominaisuudet, jotka tekevät niistä omaleimaisia ilmasto-olosuhteista johtuvien viiniköynnöksissä tapahtuvien fysiologisten prosessien tuloksena, ovat seuraavat:

— Punaviinien väri on voimakkaampi, ja niiden polyfenolien kokonaismäärä ja polymerisaatio, kypsyys, hienostuneisuus ja silkkisten tanniinien määrä ovat suuria, mikä tarkoittaa, että suutuntumassa ei ole kireyttä, vaan se on täyteläinen ja ylellinen.

Aromi on hedelmäisempi ja vähemmän kasvimainen kuin yleensä, koska pyratsiineihin kuuluvien aromaattisten yhdisteiden pitoisuus on hyvin alhainen viineissä, jotka on valmistettu Syrah-, Merlot- ja Cabernet Sauvignon -lajikkeista.

— Punaviinien, valkoviinien ja ylikypsistä rypäleistä valmistettujen valkoviinien alkoholipitoisuus on suuri, mikä korostaa täyteläisyyden ja makeuden tuntua.

— Punaviinien, valkoviinien ja ylikypsistä rypäleistä valmistettujen valkoviinien happopitoisuus on tasapainoinen eikä koskaan liian suuri. Omenahappopitoisuus on erittäin matala, mikä johtuu kesän korkeiden lämpötilojen aiheuttamasta orgaanisten happojen palamisesta kypsymisen aikana. Se tarkoittaa, että punaviinit, valkoviinit ja ylikypsistä rypäleistä valmistetut valkoviinit eivät koskaan ole voimakkaan hapokkaita, toisin kuin muilta, pohjoisemmilta alueilta peräisin olevat valkoviinit, joiden omenahappopitoisuus on suurempi.

— Punaviinien, valkoviinien ja ylikypsistä rypäleistä valmistettujen valkoviinien fenoliyhdisteet ovat erittäin kypsiä, mikä rajoittaa viinien happiaffiniteettia ja estää näin reduktiivisten rikkiaromien syntymisen. Näin saatavat viinit ovat erittäin aromaattisia ja ilmeikkäitä.

— Punaviinien, valkoviinien ja ylikypsistä rypäleistä valmistettujen valkoviinien suuren polyfenolipitoisuuden vuoksi ikääntymis- ja hapettumisprosessi ovat hitaita, minkä ansiosta viinit säilyvät pitkään ja ikääntyvät hyvin.

— Ylikypsistä rypäleistä valmistetut valkoviinit ovat runsaita, ja niissä on suuri kokonaisalkoholipitoisuus. Viinien väri on kullankeltainen, mikä johtuu rypäleiden pitkäaikaisesta altistumisesta auringonvalolle. Sateen puutteen ansiosta rypäleet saavat ylikypsyä pitkän ajan, mikä tekee kypsiä hedelmiä, hunajaa ja sitrusvivahteita sisältävästä aromista voimakkaan.

Rajatun alueen maaperä on savipohjainen. Tällaista savimaata kutsutaan saviliuskeeksi. Tällaisen maaperän suolapitoisuus on yleensä suuri, mikä tarkoittaa, että rajatun alueen maatalousmaan suolapitoisuus on huomattavasti suurempi (0,5–2,5 desisiemensiä metriä kohden; määritetty sähkönjohtavuutta mittaavalla kokeella) kuin muilla alueilla.

Koska maaperän sähkönjohtavuusarvo on suuri, viiniköynnösten on selvittävä maaperään liuenneiden aineiden suuresta määrästä aiheutuvasta osmoottisesta lisäpaineesta. Muiden kasvien tapaan viiniköynnösten on kerrytettävä sisäänsä ja mahlaansa huomattava määrä liuenneita aineita (lähinnä kivennäisaineita ja suoloja), kun ne imevät vettä maaperästä kaikissa kasvukauden vaiheissa. Tämän ansiosta viiniköynnökset pystyvät menestymään tällaisessa maaperässä, ja sillä on suora vaikutus myös terttujen koostumukseen, sillä myös rypäleissä – sekä hedelmälihassa että kuoressa – on enemmän suoloja ja kivennäisaineita.

Suolojen ja kivennäisaineiden suuri määrä välittyy suoraan myös viineihin, joihin kehittyy erityisen suuri kuiva-ainepitoisuus. Tämä tarkoittaa, että viineistä tulee erittäin ryhdikkäitä ja maultaan täyteläisiä ja suutuntumassa on havaittavissa suolainen vivahde. Tämä on yksi Bolandinin rajatulla alueella tuotettujen viinien omaleimaisimmista ominaisuuksista.

Näiden luonnonolosuhteiden lisäksi myös ihmiset ja heidän asiantuntemuksensa tuovat oman lisänsä viinien ominaisuuksiin, sillä viinitilojen suunnittelua ja viininviljelyä koskevat päätökset maksimoivat luonnonympäristöstä johtuvan ainutlaatuisuuden.

Yhtenä esimerkkinä tästä on, että viljeltäväksi valitaan vain tällä alueella esiintyviä ja Bolandinin rajatun alueen olosuhteisiin sopeutuneita lajikkeita.

Kaikki viljeltävät lajikkeet ovat geneettisesti sopeutuneet rajatun alueen äärimmäisen kuumiin olosuhteisiin. Sopeutuminen perustuu suurelta osin siihen, että alueelle on valittu lajikkeita, jotka pystyvät tehokkaasti syntetisoimaan orgaanisia happoja (viinihappoa). Näin saadaan viinejä, joissa on tasapainoinen maku. Tämä tasapaino perustuu siihen, että raikkauden vastapainona ovat viinin luonnolliset hapot, suuri alkoholipitoisuus ja rajatulle alueelle tyyppinen täyteläisyys.

Toinen Bolandinin alueelle tyypillinen ihmiseen liittyvä tekijä ovat viljelystrategiat, joiden tarkoituksena on kohtalainen tai pieni sato. Nämä rajalliset sadot eivät ole koskaan suurempia kuin 7 500 kilogrammaa hehtaaria kohden, ja niistä saadaan hyvin korkealaatuisia viinejä, joiden hedelmäiset aromit ovat erittäin intensiivisiä ja kypsiä. Myös viinien suutuntuma on hyvin intensiivinen ja ryhdikäs, mikä johtuu suuresta polyfenolien kokonaispitoisuudesta. Alueen pehmeissä ja harmonisissa punaviineissä polyfenolit voivat myös olla erittäin kypsiä.

Erilaisia viininviljely- ja viininvalmistusmenetelmiä muovaavista edellä mainituista luontoon (ilmasto, maaperä ja pinnanmuodostus) ja ihmiseen liittyvistä tekijöistä johtuen viinien analyyttiset ominaisuudet ovat erilaisia kuin suojatun alkuperänimityksen ”Navarra” kattamalla alueella valmistetuilla viineillä, kuten seuraavasta vertailutaulukosta on nähtävissä:

SUOJATUN ALKUPERÄNIMITYKSEN ”NAVARRA” JA BOLANDIN-VIININ VERTAILU TOISIINSA

(PARAMETRI: SAN ”NAVARRA” / ”BOLANDIN”)

SAN ”Navarra” ”Bolandin” VALKOVIINIT TODELLINEN ALKOHOLIPITOISUUS (TIL-%) ≥ 10,50 ≥ 12,5 KOKONAISRIKKIDIOKSIDIPITOISUUS (mg/l) ≤ 190 ≤ 170 HAIHTUVIEN HAPPOJEN PITOISUUS NUORISSA VIINEISSÄ (etikkahappoa g/l) ≤ 0,75 ≤ 0,65 HAIHTUVIEN HAPPOJEN PITOISUUS IKÄÄNTYNEISSÄ VIINEISSÄ (etikkahappoa g/l) ≤ 1 ≤ 0,85 PUNAVIINIT TODELLINEN ALKOHOLIPITOISUUS (TIL-%) ≥ 11,50 ≥ 12,5 KOKONAISRIKKIDIOKSIDIPITOISUUS (mg/l) ≤ 140 ≤ 130 VÄRI-INTENSITEETTI (DO 420 + DO 520 + DO 620) u.a.cm. ≥ 4,5 ≥ 8 POLYFENOLIN KOKONAISMÄÄRÄÄ KUVAAVA INDEKSI TPI (DO 280) – > 55 HAIHTUVIEN HAPPOJEN PITOISUUS NUORISSA VIINEISSÄ (etikkahappoa g/l) ≤ 0,75 ≤ 0,65 HAIHTUVIEN HAPPOJEN PITOISUUS IKÄÄNTYNEISSÄ VIINEISSÄ (etikkahappoa g/l) ≤ 0,9 ≤ 0,85 MYÖHÄISSADOSTA TAI YLIKYPSISTÄ RYPÄLEISTÄ VALMISTETUT VALKOVIINIT TODELLINEN ALKOHOLIPITOISUUS (TIL-%) ≥ 10,50 ≥ 12,5 KOKONAISSOKERIT (g/l) ≥ 45 ≥ 60 KOKONAISRIKKIDIOKSIDIPITOISUUS (mg/l) ≤ 300 ≤ 250 HAIHTUVIEN HAPPOJEN PITOISUUS NUORISSA VIINEISSÄ (etikkahappoa g/l) ≤ 0,75 ≤ 0,74 HAIHTUVIEN HAPPOJEN PITOISUUS IKÄÄNTYNEISSÄ VIINEISSÄ (etikkahappoa g/l) ≤ 0,9 ≤ 0,85 HAIHTUVIEN HAPPOJEN PITOISUUS BOTRYTISOIDUISSA RYPÄLEISSÄ (etikkahappo) ≤0,78 g + (1 ) ≤0,72 + (1 ) ENIMMÄISTUOTOS (kg/ha) TEMPRANILLO 8 000 7 500 CABERNET SAUVIGNON 8 000 7 500 MERLOT 8 000 7 500 SYRAH 8 000 7 300 CHARDONNAY 8 000 (POIKKEUSTAPAUKSISSA 9 200 ) 7 400 SAUVIGNON BLANC 8 000 (POIKKEUSTAPAUKSISSA 9 200 ) 7 400 MOSCATEL GRANO MENUDO (PIENIRYPÄLEINEN MUSKAT) 8 000 (POIKKEUSTAPAUKSISSA 9 200 ) 7 200

(1) + 0,06 grammaa litrassa kutakin 10 tilavuusprosenttia ylittävää luonnollista alkoholiprosenttia kohden.

On muistettava, että rajattu alue kattaa noin 170 hehtaaria ja että alueella ei ole muita viiniviljelmiä tai viininvalmistamoja kuin ne, jotka ovat hakemuksen jättäjän omistuksessa. Hakemuksen jättäjä omistaa yhteensä noin 205 hehtaaria. Myös muut tuottajat voivat käyttää rekisteröityä nimeä, jos ne sijoittuvat tälle rajatulle alueelle tulevaisuudessa ja täyttävät tuote-eritelmässä asetetut edellytykset. Tämä on täysin todennäköistä, koska rajattu alue on noin 170 hehtaarin suuruinen ja sillä on siksi tilaa myös muille tuottajille ja/tai viininvalmistamoille.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viinit on pullotettava tuotantoalueella, koska kaikkien nimityksen kattamien viinien valmistusprosessi päättyy toiseen kypsytysvaiheeseen, joka tapahtuu pulloissa. Tässä vaiheessa tapahtuu reduktioprosessi, joka parantaa viinien laatua ja pyöristää niiden makua. Viinit ovat valmiita nautittaviksi, kun ne saavuttavat kullekin viinityypille määritetyt aistinvaraiset ominaisuudet.

Linkki eritelmään

http://goo.gl/UZCXBV

(1) EUVL L 347, 20.12.2013, s. 671.